
Р Е Ш Е Н И Е  
№  РС-КПК-89-25-052

Днес, 09.06.2025 г., в град София, Комисията за противодействие на корупцията, в състав:

За председател: Антон Славчев
Член: Антоанета Цонкова
Член: Пламен Йоцов

У С Т А Н О В И :

Производството е по реда на чл. 89, ал. 1, пр. 1 от Закона за противодействие на корупцията и е образувано въз основа на Решение за образуване на производство за конфликт на интереси № КИ-042 от 27.01.2025 г. на Комисията за противодействие на корупцията по сигнал с вх. № КПК-89/07.01.2025 година, представляващ Постановление за разпореждане на проверка от ****** г. на прокурор от ****** по пр.пр. № ******/2023 г. по описа на ******.
Производството е образувано против Христо ****** Хинков – министър на здравеопазването.
По същество в сигнала се твърди, че в материалите по преписката се съдържат данни за евентуално извършени закононарушения във връзка с изпълнение на решение на министъра на здравеопазването, обективирано в Протокол № РД-489/14.11.2023 г. на едноличния собственик на капитала на „******“ ЕООД, с ЕИК ******, за преобразуване на дружеството чрез промяна на правната форма и превръщането му в еднолично акционерно дружество по реда на чл. 264 от Търговския закон /ТЗ/. Със същото решение по т. 8 е определено, че управителят на ЕООД се освобождава и му се прекратяват правомощията по договор № РД-16-165/26.02.2021 г. за възлагане на управлението, считано от вписване на преобразуването. По т. 9 от протокола е назначен петчленен състав на Съвета на директорите, за срок до провеждането на конкурс по реда на Закона за публичните предприятия /ЗПП/, считано от датата на вписването им в Търговския регистър. Наред с посочените решения, в т. 15 и т. 16 от протокола, на управителя на дружеството – д-р Р.П.К. е възложено, с решение на министъра на здравеопазването, да предприеме всички необходими правни и фактически действия за изпълнение на приетото решение за преобразуване на дружеството. Посоченото буди съмнение дали по време на проверявания период действащият министър на здравеопазването е бил в конфликт на интереси с конкретни лица, в частност - адв. И.К. и Н.Б. и други лица, за които по преписката са налице данни за евентуална свързаност. В тази връзка, както и с оглед правомощията на Комисията за противодействие на корупцията по реда на чл. 65 от ЗПК е постановено Комисията да извърши проверка за конфликт на интереси по пр.пр. № ******/2023 г. по описа на ******. Към постановлението на ****** са приложени материалите по преписката – 4 бр. папки и 2 бр. класьори.
От извършената справка на публикуваните актове в Официалното издание на Държавен вестник на Република България се установява, че с Решение, прието от 49-то Народно събрание на Република България на 6 юни 2023 г., е избран Министерски съвет на Република България.
 Във връзка с твърденията в сигнала Комисията е изискала и получила с писмо с вх. № КПК-89-2/10.03.2025 г. на КПК от председателя на Комисията по превенция и противодействие на корупцията към 51-то Народно събрание заверени копия на Решение на 49-то Народно събрание за избиране на Министерски съвет на Република България и на клетвен лист от 06.06.2023 г. на Христо Хинков. Комисията е изискала и получила с писмо с вх. № КПК-89-4/16.05.2025 г. на КПК от главния секретар на МЗ следните доказателства: Трудов договор № РД-15-745/16.06.2023 г., Заповед № РД-15-344/08.04.2024 г., Допълнително споразумение № РД-16-445/28.09.2023 г. ведно с Договор № РД-16-383/21.12.2022 г., Договор № РД-16-75/16.02.2024 г. ведно с Протокол № РД-16-72/15.02.2024 г. и Заповед № РД-15-160/08.02.2024 г., Протокол № РД-16-444/28.09.2023 г., Договор № РД-16-119/01.04.2024 г., Заповед № РД-15-926/01.08.2023 г., заповед № РД-15-749/19.06.2023 г., Заповед № РД-15-293/07.03.2024 г.
Служебно са направени справки в НБД „Население“, ТРРЮЛНЦ, Регистър на уведомленията за трудовите договори и уведомления за промяна на работодател.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от лице, идентифицирано по реда на чл. 62, ал. 2 от ЗПК във връзка с чл. 15, ал. 2 от Закона за защита на лицата, подаващи сигнали или публично оповестяващи информация за нарушения /ЗЗЛПСПОИН/. Производството е образувано на основание Постановление за разпореждане на проверка от ****** г. на прокурор от ****** по пр.пр. № ******/2023 г. по описа на ******.
Христо ****** Хинков е избран за министър на здравеопазването с Решение от 06.06.2023 г. на 49-то Народно събрание за избиране на Министерски съвет на Република България /обн. ДВ, бр. 50 от 09.06.2023 г./, и е положил клетва на същата дата. Като министър на здравеопазването Христо Хинков заема публичната длъжност до назначаването на служебно правителство с Указ № 101 от 09.04.2024 г. на Президента на Република България /обн. ДВ, бр. 32 от 09.04.2024 г./.
Видно от справка в ТРРЮЛНЦ „******“ ЕООД, с ЕИК ******, е вписано в Регистъра на търговските дружества на 28.11.2000 г. с едноличен собственик на капитала – Министерството на здравеопазването и с предмет на дейност: производство и реализация в страната и чужбина на ваксини, серуми, алергени, кръвни продукти, имуностимулатори, диагностични препарати и други препарати за диагностика, лечение и профилактика. На 27.01.2020 г. в ТРРЮЛНЦ за управител на дружеството е вписан Р.К. На 26.02.2021 г. между К. и министъра на здравеопазването е сключен Договор за възлагане на управлението на публично предприятие. Дружеството е заличено на 09.08.2024 г. поради преобразуването му в еднолично акционерно дружество.
1. На 14.11.2023 г. проф. Христо Хинков – министър на здравеопазването, в качеството му на упражняващ правата на държавата като едноличен собственик на капитала на „******“ ЕООД, с ЕИК ******, и на основание чл. 9, ал. 2 във вр. с чл. 13 и чл. 15, ал. 1 и ал. 3 от Закона за публичните предприятия /ЗПП/, чл. 147, ал. 2 и чл. 264 и сл. от Търговския закон /ТЗ/, чл. 24, ал. 2 от Правилника за прилагане на ЗПП /ППЗПП/, и изразено съгласие по реда на чл. 28, ал. 6 от Закона за приватизация и следприватизационен контрол /ЗПСК/ с вх. № 12-00-490/24.10.2023 г. на Агенцията за публичните предприятия и контрол, е взел Решение, обективирано в Протокол № РД 16-489/14.11.2023 г., да бъде извършено преобразуване на „******“ ЕООД, гр. София, с ЕИК ******, /преобразуващо се дружество/ чрез промяна на правната форма и превръщането му в еднолично акционерно дружество „******“ ЕАД /новоучредено дружество/ по реда на чл. 264 от ТЗ, като преобразуващото се дружество се прекратява без ликвидация и цялото му имущество преминава към новоучреденото дружество при условията на универсално правоприемство. По т. 9 от Решението министърът е освободил управителя на „******“ ЕООД – д-р Р.П.К. и е прекратил правомощията му по Договор № РД-16-165/26.02.2021 г. за възлагане на управлението, считано от датата на вписване на преобразуването в Търговския регистър, и е назначил първия петчленен съвет на директорите в състав: З.Н.З.– независим член, Р.П.К.– независим член, И.П.К. – представител на държавата, Л.А.Д.-  представител на държавата, и С.Д.С.- представител на държавата, за срок до провеждане на конкурс по реда на ЗПП. Възложил е на управителя на „******“ ЕООД – Р.К., да предприеме всички необходими правни и фактически действия за осъществяване на взетото решение за преобразуване. Възложил е на управителния орган на „******“ ЕАД да организира вписването на преобразуването в Търговския регистър и представи в МЗ копие от документите за сведение и контрол.
По прокурорската преписка е приложено писмо с вх. № 12-00-490/24.10.2023 г. на МЗ от изпълнителния директор на Агенцията за публичните предприятия и контрол /АППК/ до министъра на здравеопазването Христо Хинков, с което във връзка с постъпило негово писмо, на основание чл. 28, ал. 6 от Закона за приватизация и следприватизационен контрол и протоколно решение на Изпълнителния съвет на АППК № 7624/24.10.2021 г., АППК дава съгласие на МЗ за преобразуване на „******“ ЕООД, чрез промяна на правната му форма, от еднолично дружество с ограничена отговорност в еднолично акционерно дружество, при спазване на всички относими разпоредби на действащото законодателство.
На 23.11.2023 г. е проведено първото заседание на Съвета на директорите на „******“ ЕАД, обективирано в протокол от същата дата, на което З.З. е избран за председател на Съвета на директорите, а И.К.е избран за изпълнителен директор на дружеството. На 29.11.2023 г. е проведено второ заседание на Съвета на директорите на „******“ ЕАД, обективирано в протокол от същата дата. И на двете заседания Р.К. не е присъствал.
С писмо изх. № 1000-169/24.11.2023 г. управителят на „******“ ЕООД – Р.К. е уведомил министъра на здравеопазването Христо Хинков за неправомерен натиск от страна на адв. И.К. във връзка с преобразуването на дружеството. В писмото е посочено, че освен отправянето на разпореждания К. изисква и документи, до които следва да има достъп едва след преобразуването на „******“ ЕООД и вписването му като член на Съвета на директорите.  
С писмо изх. № 33-24-40/05.12.2023 г. министърът на здравеопазването Христо Хинков е уведомил Р.К., че следва да приведе в изпълнение решенията, обективирани в Протокол № РД 16-489/14.11.2023 г., да подпише договор за възлагане на управлението, както и своевременно да го информира за предприетите действия. Повторно министърът на здравеопазването е изпратил писмо с изх. № 33-24-40/11.01.2024 г. до Р.К., с което е изискал информация за предприетите действия за изпълнение на решението за преобразуване на „******“ ЕООД.  
2. На 11.03.2024 г. проф. Христо Хинков – министър на здравеопазването, в качеството му на упражняващ правата на държавата като едноличен собственик на капитала на „******“ ЕООД, с ЕИК ******, и на основание чл. 9, ал. 2 във вр. с чл. 13 и чл. 15, ал. 1 и ал. 3 от Закона за публичните предприятия /ЗПП/, чл. 147, ал. 2 и чл. 264 и сл. от Търговския закон /ТЗ/, чл. 24, ал. 2 от Правилника за прилагане на ЗПП /ППЗПП/, е взел Решение, обективирано в Протокол № РД 16-102/11.03.2024 г., с което е изменил решението по т. 9 на Протокол № РД 16-489/14.11.2023 г., и е извършил промени в състава на съвета на директорите на „******“ ЕАД, а именно: назначил е първия петчленен съвет на директорите в състав: З.З., Л.Г., С.С., А.К., Р.К., за срок до провеждане на конкурс по реда на ЗПП. Т.е. сменени са лицата И.К.и Л.Д. 
С писмо изх. № 33-24-6/28.03.2024 г. министърът на здравеопазването Христо Хинков е уведомил Р.К. за изменението на т. 9 от Протокола и го е поканил да се яви в МЗ за подписване на договор за възлагане на управлението в 7 – дневен срок, тъй като е определен за член на Съвета на директорите на новоучреденото дружество като представител на държавата, или ако не желае да заеме длъжността – да заяви същото писмено.
На 01.04.2024 г. е сключен Договор за възлагане на управлението на „******“ ЕАД № РД-16-119/01.04.2024 г., подписан от З.З., Л.Г., С.С., А.К., Р.К., от една страна, и Христо Хинков – министър на здравеопазването, упражняващ правата на държавата като едноличен собственик на капитала на дружеството. 
Към датата на назначаването им за членове на Съвета на директорите на „******“ ЕООД, Л.А.Д. е заемала длъжността „директор“ на дирекция „Лечебни дейности“ в МЗ, С.Д.С. е заемал длъжността  директор на дирекция „Връзки с обществеността и протокол“ в МЗ от м. юни 2023 г., З.Н.З. е заемал длъжността „директор“ на дирекция „Психично здраве“ в НЦОЗА. Към датата на назначаването им Л.Д.Г. е била адвокат на „******“ ЕООД, а А.А.К. е бил главен експерт в дирекция „Лекарствена политика“ на МЗ. Със Заповед № РД-15-926/01.08.2023 г. министър Хинков е назначил Л.А.Д. на длъжността „директор“ на дирекция „Лечебни дейности“ на МЗ. Със Заповед № РД-15-749/19.06.2023 г. министър Хинков е назначил С.Д.С. на длъжността „директор“ на дирекция „Връзки с обществеността и протокол“ на МЗ. Със Заповед № РД-15-293/07.03.2024 г. министър Хинков е назначил А.А.К. на длъжността „главен експерт“ в дирекция „Лекарствена политика“ на МЗ. Т.е. към датата на назначаването им за  представители на държавата в Съвета на директорите на „******“ ЕООД, Л.А.Д., С.Д.С.и А.А.К., са имали служебни правоотношения с Министерството на здравеопазването. 
По прокурорската преписка е приложено сведение от И.П.К., и информация към него, от 22.04.2024 г., от които се установява, че считано от 2017 г. „******“ ЕООД е имало сключен договор и анекси към него за предоставяне на правни услуги с „******“, представлявано от управителя на дружеството – адв. И.К. Договорът е прекратен на 29.06.2020 г. с Протокол за прекратяване, подписан от Адвокатското дружество и управителя на „******“ ЕООД – Р.К. Т.е. договорни отношения между „******“ и „******“ ЕООД не са съществували към момента на назначаване на Христо Хинков за министър на здравеопазването.
С Постановление за разпореждане на проверка от ****** г. на прокурор при ****** по пр.пр. № ******/2023 г. е възложена проверка на КПК във връзка с преобразуването на „******“ ЕООД. В тази връзка е получено писмо с изх. № 37-00-28/07.03.2024 г. от проф. Христо Хинков – министър на здравеопазването, в което той посочва, че фактическите действия по извършване на преобразуването чрез промяна на правната му форма и превръщането му в еднолично акционерно дружество са извън компетентността на министъра на здравеопазването. Посочва, че видно от разпоредбите на чл. 235 и чл. 244 от ТЗ в компетентността на съвета на директорите е вменено овластяването на лице, което да представлява и управлява дружеството – изпълнителен член, което подлежи на вписване в Търговския регистър, предвид което първото заседание на съвета на директорите следва да се проведе след назначаването му и преди вписване на същия в Търговския регистър. Посочва, че упълномощаването на член на съвета на директорите да представлява дружеството е извън компетентността на министъра на здравеопазването.
По прокурорската преписка са приложени пълномощно и Договор за правна защита и съдействие от 20.11.2023 г., сключен от Р.К., в качеството му на управител на „******“ ЕООД, и Адвокатско дружество „******“, със задача да извърши всички правни и фактически действия по вписване на преобразуването на дружеството, за което е издадено и изрично пълномощно.
От справка в ТРРЮЛНЦ се установява, че на 13.06.2024 г. /след освобождаването на министър Хинков на 09.04.2024 г./ е проведено заседание на Съвета на директорите на „******“ ЕАД, обективирано в Протокол № 1 от същата дата, на което Р.К. е избран за изпълнителен директор на дружеството. Решението за извършване на преобразуване на „******“ ЕООД чрез промяна на правната форма и превръщането му в еднолично акционерно дружество „******“ ЕАД, с ЕИК ******, е вписано в ТРРЮЛНЦ на 09.08.2024 г. На същата дата преобразуващото се дружество „******“ ЕООД, с ЕИК ******, е заличено. 
	За целите на настоящото производство за конфликт на интереси e изследван въпросът за наличие на свързаност по смисъла на  § 1, т. 15 от ДР на ЗПКОНПИ /отм./, съотв. на § 1, т. 9 от ДР на ЗПК между Христо Хинков и назначените от него членове на Съвета на директорите на „******“ ЕАД, както и между него и посочените в Постановление за разпореждане на проверка от 02.01.2025 г. на прокурор от Софийска градска прокуратура /СГП/ по пр.пр. № 23980/2023 г. по описа на СГП лица – Н.Б. и К.Н.
От направената справка в НБД Население не се установява родство по права линия, по съребрена линия - до четвърта степен включително, и по сватовство - до втора степен включително, между Христо ****** Хинков, от една страна, и З.Н.З., Р.П.К., И.П.К., Л.А.Д., С.Д.С., Л.Д.Г., А.А.К.– членове на Съвета на директорите на „******“ ЕАД, както и с Н.Р.Б.и К.Н.Н., от друга страна. 
От направената справка в ТРРЮЛНЦ не се установява Христо Хинков да притежава дялове или акции или да участва в управителен или контролен орган на търговски дружества, както и да има съвместно участие в капитала на търговско дружество или в орган на управление с посочените лица.
Н.Р.Б. е бил управител на „******“ ЕООД в периода от 05.10.2018 г. до 20.01.2020 г., като преди този период е бил контрольор на дружеството, считано от 2017 г. Същият е освободен като такъв през м. януари 2020 г. и за управител е назначен Р.К. В проверявания период с Решение по Протокол № РД-16-444/28.09.2023 г. Христо Хинков, в качеството му на министър на здравеопазването, е назначил Н.Б. за член на Съвета на директорите на „******“ ЕАД, с ЕИК ******. На 28.09.2023 г. министър Хинков е сключил с Н.Б. Допълнително споразумение № РД-16-445/28.09.2023 г. към Договор № РД-16-383/21.12.2022 г. за възлагане на управлението на посоченото дружество, който Договор е сключен от министъра на здравеопазването А.М. На 16.02.2024 г. министър Хинков е сключил нов Договор № РД-16-75/16.02.2024 г. за възлагане на управлението на „******“ ЕАД с членовете на Съвета на директорите на дружеството, между които е и Н.Р.Б.

	


По прокурорската преписка е приложено сведение от К.Н.Н., и информация към него от 31.01.2024 г., от които се установява, че Н. е назначен за началник на кабинета на министъра на здравеопазването през м. юни 2023 г. Преди това е работил като заместник – изпълнителен директор на УМБАЛСМП „******“ - по време на управлението на проф. Б. В сведението си Н. посочва, че се познава с И.К. от 2004 г. от съвместната им работа в „******“ АД, където са работили заедно до 2014 г. От направената справка в Регистър на уведомленията за трудовите договори и уведомления за промяна на работодател, се установява, че Н. е имал сключен трудов договор с Министерството на здравеопазването в периода от 16.06.2023 г. до 09.04.2024 г. за длъжността „началник на политическия кабинет на министъра“. На 16.06.2023 г. Христо Хинков, в качеството си на министър на здравеопазването, е сключил Трудов договор № РД-15-745/16.06.2023 г. с К.Н.Н., с който последният е назначен на длъжността „началник на политическия кабинет на министъра“. Със Заповед № РД-15-344/08.04.2024 г., подписана от министър Хинков, трудовото правоотношение на К.Н. е прекратено, поради прекратяване правомощията на министъра на здравеопазването.
На основание на извършената проверка по пр.пр. № ******/2023 г. по описа на ****** от КПК, и анализа на придобитата в хода на проверката информация, е направено предположение за наличието на данни за свързаност между И.С., адв. И.К., адв. Н.Б. и К.Н. - заключението на Справка рег. № ******/15.05.2024 г. Установено е участието на И.С., К.Н. и адв. И.К. в „******“ АД. Установено е, че адв. К. е бил член на Съвета на директорите на УМБАЛСМП „******“ – собственост на МЗ, по същото време, в което министър е бил И.С. Налични са данни за съвместна дейност между адв. К. и адв. Б. в адвокатско дружество, предоставяло правни услуги на „******“ ЕООД, възложени от Н.Б., в качеството му на управител на дружеството. Освен управител Н.Б. е бил и контрольор на дружеството. Адв. К. е определен от министър Хинков за представител на държавата в „******“ ЕООД. Съгласно заключението С., К., Б. и Н. имат съвместни интереси по отношение на управлението и контрола на дружества и лечебни заведения на територията на страната.

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество /ЗПКОНПИ/ /отм./, респ. чл. 70 от Закона за противодействие на корупцията /ЗПК/, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ /отм./, респ. чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Христо ****** Хинков, в качеството му на министър на здравеопазването, в периода от 06.06.2023 г. – 09.04.2024 г., е лице, заемащо висша публична длъжност по чл.6, ал.1, т.3 от ЗПКОНПИ /отм./, съответно лице, заемащо публична длъжност по чл.6, ал.1, т.3 от ЗПК, и компетентна да се произнесе относно наличието или липсата на конфликт на интереси по отношение на него е КПК.
Съгласно чл. 25, ал. 1 и ал. 2 от Закона за администрацията министърът е централен едноличен орган на изпълнителната власт със специална компетентност и ръководи отделно министерство. Министърът ръководи, координира и контролира осъществяването на държавната политика според своите правомощия. Съгласно ал. 4 министрите издават правилници, наредби, инструкции и заповеди.
От направената справка в НБД Население не се установява родство по права линия, по съребрена линия - до четвърта степен включително, и по сватовство - до втора степен включително, между Христо ****** Хинков, от една страна, и З.Н.З., Р.П.К., И.П.К., Л.А.Д., С.Д.С., Л.Д.Г., А.А.К.– членове на Съвета на директорите на „******“ ЕАД, както и с Н.Р.Б. и К.Н.Н., от друга страна, поради което не е налице свързаност между лицата по смисъла на § 1, т. 15, б. "а" от ДР на ЗПКОНПИ /отм./, съотв. на § 1, т. 9, б. „а“ от ДР на ЗПК.
Не се установяват и икономически зависимости на база извършена проверка в ТРРЮЛНЦ за съвместно участие в капитала на търговски дружества или участие в управителен или контролен орган на такива, между посочените лица и Христо Хинков, поради което не е налице свързаност между тях по смисъла на чл. 53 във вр. с § 1, т. 15, б. "б" от ДР на ЗПКОНПИ /отм./, съотв. на § 1, т. 9, б. „б“ от ДР на ЗПК, на това основание.
Разпоредбите на чл. 7, ал. 3 от Закона за държавния служител и на чл. 107а, ал. 2 от Кодекса на труда, допускат участието на държавен служител или лице, назначено по трудов договор в държавната администрация, да участват като представители на държавата или общината в органите на управление или контрол на търговските дружества с държавно или общинско участие в капитала. Предвид посочените разпоредби не съществува законова пречка лицата С.Д.С., Л.А.Д. и А.А.К. да бъдат назначени за членове на Съвета на директорите на „******“ ЕАД от Христо Хинков, в качеството му на министър на здравеопазването и упражняващ правата на държавата като едноличен собственик на капитала на дружеството.
Наличието на служебно правоотношение на лицата С.Д.С., Л.А.Д. и А.А.К. с МЗ, и трудово правоотношение на К.Н. с МЗ като член на кабинета, не обосновават икономически зависимости между тях и Христо Хинков, доколкото последният се явява техен работодател. 
За да е налице свързано лице в хипотезата на икономически зависимости по смисъла на чл. 53 във вр. с § 1, т. 15, б. "б" от ДР на ЗПКОНПИ /отм./, съотв. на чл. 71 във вр. с § 1, т. 9, б. „б“ от ДР на ЗПК, е необходимо да се установи по безспорен начин съществуването на факти и обстоятелства, които ги доказват. Едва когато е доказано наличието на икономически зависимости, трябва да се установи дали те пораждат основателни съмнения в безпристрастността и обективността на лицето, което заема публичната длъжност. ЗПКОНПИ /отм./ не съдържа легална дефиниция за „икономически зависимости“. В своята практика Върховният административен съд (ВАС) приема, че зависимостта е икономическа, когато водещият мотив за лицето е икономически. Икономическите зависимости имат различни практически хипотези, като в конкретния случай предмет на изследване е наличието на възникнали между страните служебни и трудови правоотношения, заеманата длъжност от работника, съответно получаваното от същия възнаграждение. Спецификата на трудовото, а също така и на служебното правоотношение, като двустранни възмездни отношения не могат автоматично да обусловят наличието на икономически зависимости на лицето и свързаност по смисъла на ЗПКОНПИ /отм./, съотв. ЗПК. Лицето, назначено по трудов договор работи на основание възникналото трудово правоотношение, получаваното от него възнаграждение е за престиран труд, а трудовото му правоотношение може да бъде прекратено при наличието на ясно формулирани в трудовия му договор предпоставки. Този извод се споделя от установената съдебна практика (Решение № 4919 от 09.04.2013 г. на ВАС по адм. дело № 14435/2012 г.; Решение № 9973 от 03.07.2013 г. на ВАС по адм. дело № 1315/2013 г., Решение № 4277 от 21.04.2023 г. на ВАС по адм. дело № 2738/2022 г., и др.). 
Предвид изложеното не е налице свързаност между С.Д.С., Л.А.Д. и А.А.К., от една страна, и Христо Хинков, от друга страна, по смисъла на § 1, т. 15, б. "б" от ДР на ЗПКОНПИ /отм./, съотв. § 1, т. 9, б. „б“ от ДР на ЗПК на това основание.
В качеството си на министър на здравеопазването Христо Хинков е упражнил следните правомощия по служба във връзка с преобразуването на „******“ ЕООД чрез промяна на правната форма и превръщането му в еднолично акционерно дружество „******“ ЕАД, а именно: приел е Решение, обективирано в Протокол № РД 16-489/14.11.2023 г., да бъде извършено преобразуването и Решение, обективирано в Протокол № РД 16-102/11.03.2024 г. за смяна на членове на Съвета на директорите, подписал  е писмо с изх. № 33-24-40/05.12.2023 г. и писмо с изх. № 33-24-6/28.03.2024 г. до Р.К., с които последният е поканен от министър Хинков да приведе в изпълнение решенията на Съвета на директорите на „******“ ЕООД и да подпише договор за управление, подписал е Договор за възлагане на управлението на „******“ ЕАД № РД-16-119/01.04.2024 г. със З.З., Л.Г., С.С., А.К., Р.К. 
Поради обстоятелството, че не се установи свързаност между З.Н.З., Р.П.К., И.П.К., Л.А.Д., С.Д.С., Л.Д.Г. и А.А.К., назначени за членове на Съвета на директорите на „******“ ЕАД, от една страна, и Христо Хинков, от друга страна, упражнените правомощия са при липса на частен интерес. 
Решенията във връзка с преобразуването на  „******“ ЕООД не касаят лицата К.Н. и Н.Б.
По отношение на К.Н. Христо Хинков е упражнил следните правомощия по служба, а именно: сключил е Трудов договор № РД-15-745/16.06.2023 г. с Н., с който последният е назначен на длъжността „началник на политическия кабинет на министъра“ и е прекратил трудовото му правоотношение със Заповед № РД-15-344/08.04.2024 г. 
По отношение на Н.Б. Христо Хинков е упражнил следните правомощия по служба, а именно: приел е Решение по Протокол № РД-16-444/28.09.2023 г., в качеството му на министър на здравеопазването, с което е назначил Н.Б. за член на Съвета на директорите на „******“ ЕАД, подписал е Допълнително споразумение № РД-16-445/28.09.2023 г. към Договор № РД-16-383/21.12.2022 г. за възлагане на управлението на „******“ ЕАД, и Договор № РД-16-75/16.02.2024 г. за възлагане на управлението на „******“ ЕАД с Н. Б.
Поради обстоятелството, че не се установява свързаност между К.Н. и Н.Б., от една страна, и Христо Хинков, от друга страна, по смисъла на § 1, т. 15, б. "а" и б. „б“ от ДР на ЗПКОНПИ /отм./, съотв. на § 1, т. 9, б. „а“ и б. „б“ от ДР на ЗПК, упражнените правомощия по отношение на тях са при липса на частен интерес. Установените по прокурорската преписка обвързаности между лицата И.С., адв. И.К., адв. Н.Б. и К.Н., не могат да обосноват частен интерес и конфликт на интереси по отношение на Христо Хинков, в качеството му на министър на здравеопазването, и упражнените от него правомощия във връзка с преобразуването на „******“ ЕАД. 
Наличието на конфликт на интереси се предпоставя от установяването по надлежния ред, че лицето, заемащо публична длъжност, упражнява свое правомощие с цел постигане на облага с материален или нематериален характер или с действията си по отношение на свързано с него лице поставя същото в по-благоприятно положение в сравнение с останалите, като му осигурява подкрепа, предимство, избягване на загуба или неблагоприятно събитие и др. 
Всички тези факти и обстоятелства, в своята съвкупност, водят до извода, че са налице две от предпоставките от общия състав на конфликта на интереси по отношение на Христо Хинков, в качеството му на министър на здравеопазването, а именно: лице, заемащо публична длъжност и упражнени правомощия по служба. Не е налице обаче частен интерес от упражнените правомощия за лицето, заемащо висша публична длъжност и/или за свързано с него лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ /отм./, съотв. Глава Осма, Раздел II от ЗПК, които представляват негова проявна форма и води до липсата на конфликт на интереси.
Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени правомощия в частен интерес. Липсата на която и да е предпоставка от понятието конфликт на интереси обуславя и липсата на такъв.
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал.2 от ПЗР на ЗПК, 
 
Р Е Ш И:

НЕ УСТАНОВЯВА конфликт на интереси по отношение на Христо ****** Хинков, ЕГН ******, министър на здравеопазването, и в това му качество лице, заемащо висша публична длъжност по чл.6, ал.1, т.3 от ЗПКОНПИ /отм./, съответно лице, заемащо публична длъжност по чл.6, ал.1, т.3 от ЗПК, във връзка с приемането на Решение, обективирано в Протокол № РД 16-489/14.11.2023 г., Решение, обективирано в Протокол № РД 16-102/11.03.2024 г. и Решение, обективирано в Протокол № РД-16-444/28.09.2023 г., подписването на писма с изх. № 33-24-40/05.12.2023 г. и с изх. № 33-24-6/28.03.2024 г., сключването на: Договор за възлагане на управлението на „******“ ЕАД № РД-16-119/01.04.2024 г., Допълнително споразумение № РД-16-445/28.09.2023 г. към Договор № РД-16-383/21.12.2022 г. за възлагане на управлението, Договор № РД-16-75/16.02.2024 г. за възлагане на управлението на  „******“ ЕАД и Трудов договор № РД-15-745/16.06.2023 г., и издаването на Заповед № РД-15-344/08.04.2024 г. за прекратяване на трудовото правоотношение, поради липса на частен интерес, негов или на свързано с него лице.
Препис от решението да се изпрати на С. градска прокуратура, с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 



КОМИСИЯ:

ЗА ПРЕДСЕДАТЕЛ:……………………..…..……....…/АНТОН СЛАВЧЕВ/

ЧЛЕН:……………………………………............./АНТОАНЕТА ЦОНКОВА/

ЧЛЕН:…………………...……………....……….………../ПЛАМЕН ЙОЦОВ/






